《水龙吟 寿族父瑞堂是日惊蛰》
元代·吴存

今朝蛰户初开，一声雷唤苍龙起。吾宗仙猛，当年乘此，遨游人世。

玉颊银须，胡麻饭饱，九霞觞醉。爱青青门外，万丝杨柳，都捻作，长生缕。

七十三年闲眼，阅人间几多兴废。酸咸嚼破，如今翻觉，淡中有味。

总把余年，载松长竹，种兰培桂。待与翁同看，上元甲子，太平春霁。

作者简介：（1257—1339）元鄱阳人，字仲退。私淑饶鲁之学。部使者劝以仕，不赴。仁宗延祐初，强起为本路学正，改宁国教授。后聘主本省乡试，寻卒。有《程朱传义折衷》、《月湾集》。